功夫茶:收購機制未完善 舊區更新難向前
2023年05月30日 00:04
東網電視更多新聞短片
成日都話香港地小人多,查實仲有好多地方可以發展!先唔講棕地、邊緣地呢啲相對偏遠嘅地方,淨係講市區,其實都有好多舊樓、舊區可以重建或者活化,更加合理咁去使用市區土地。針對市區重建,一直係由市建局負責,雖則過往都有唔少成功嘅例子,之但係有更多重建項目礙於成本過高,變得寸步難行。其中一個關鍵因素,就係收購機制唔合理,產生咗太多問題;偏偏呢個唔合理嘅機制,又沿用咗22年咁耐,間接導致市區重建進度大落後!
首先,梗係要講番清楚呢個收購機制係咩玩法。查實內容就好簡單,就係當市建局收購舊樓準備重建嘅時候,係會以同區7年樓齡嘅樓價作為參考呎價,相當於用較新樓宇嘅價錢,去買一啲舊到唔拆都隨時冧嘅舊樓,齋聽都覺得唔合理啦!當初之所以會用7年樓齡作為參考,部分原因係方便舊區嘅居民可以原區安置,減少對居民嘅影響;咁當然仲有其他原因,功夫茶都唔一一詳述。之不過,有關機制實行以嚟,每隔一段時間都會引起社會爭議,質疑有冇必要動用大量資源,去幫助有物業嘅業主樓換樓呢?係咪應該用較合理嘅價錢,去收購舊樓呢?
呢嗱!針對坊間嘅質疑,就連市建局行政總監近日都坦言,話應該要喺適當時候檢討有關機制。去到尋日,又有專家出嚟和應添!專家就喺大氣電波中支持當局嘅想法,形容係方向正確,可以令到市區重建收購成本降低,從而提高項目嘅可行性,仲話現時正係檢討嘅合適時機添。梗係啦!要完善一個機制,永遠係宜早不宜遲,拖多幾年,蚊都瞓囉!
如果話用7年樓齡作為賠償參考係唔合理,咁用幾多年先合理呢?專家就話,可以將賠償定喺同區樓齡10年或以上,亦可以視乎有關收購單位嘅樓齡而調整賠償喎!專家即係專家,查實想要一個合理價格,真係需要一個彈性,唔能夠一刀切。之不過,專家亦都補充一句,無論當局調升幾多年都好,都要考慮係咪有足夠吸引力,吸引啲業主賣樓畀市建局。都有道理㗎,畢竟合唔合理並唔係買家一個話事,都要考慮賣家嘅,天平要平衡,過於傾向任何一邊都唔係好事嚟。
講真!要完善成個機制,過程必須小心慎重,絕唔能夠敷衍了事;正因為咁,所以當局更加應該及早研究,爭取更多時間,畢竟得出方案後,仲要通過立法會審議,先可以成事。愈遲開始,市建局就愈大機會會蝕更加多嘅錢,自負盈虧又邊搞得掂。況且,市區重建項目一旦落成,意味着市場有更多單位供應,同時該區居民嘅生活質素亦會得到改善,真係好事嚟。關乎市民利益,當局更加唔應該拖拖拉拉,猶豫不決啦!